b'\n_START_ARTICLE_\nPodvodni hokej\n_START_SECTION_\nZgodovina\n_START_PARAGRAPH_\nPrva igra podvodnega hokeja je bila odigrana leta 1954 v britanskem klubu British SubAqua. Igra je bila prvi\xc4\x8d predstavljena v \xc4\x8dasopisu Neptune v novembrski \xc5\xa1tevilki leta 1954. Prvotno ime je bilo porivalci, oziroma v angle\xc5\xa1\xc4\x8dini\xc2\xa0\xc2\xbbThe pushers\xc2\xab. Kasneje se je prijelo ime\xc2\xa0\xc2\xbbOctopush\xc2\xab\xc2\xa0iz\xc2\xa0\xc2\xbboct-\xc2\xab\xc2\xa0za osem igralcev in\xc2\xa0\xc2\xbb-push\xc2\xab\xc2\xa0za porivanje. Ker niso imeli \xc5\xa1estnajstih igralcev, se je uveljavilo \xc5\xa1est igralcev v vodi in dve menjavi. Ime\xc2\xa0\xc2\xbbunderwater hockey\xc2\xab\xc2\xa0oz. podvodni hokej se je prijelo \xc5\xa1ele v kasnej\xc5\xa1em obdobju. Drugo pomembnej\xc5\xa1e sredi\xc5\xa1\xc4\x8de za razvoj podvodnega hokeja je bilo v Ju\xc5\xbenoafri\xc5\xa1ki republiki, kjer se je igra razvila leta 1961. Leta 1975 so naredili promocijsko turnejo po Evropi. Leta 1980 je bilo prvo svetovno prvenstvo v Vancouvru v Kanadi. Leta 1995 se je prva ekipa iz Slovenije udele\xc5\xbeila Evropskega prvenstva v Amersfordu na Nizozemskem._NEWLINE_Danes je podvodni hokej najbolj popularen v Avstraliji, Novi Zelandiji, Ju\xc5\xbenoafri\xc5\xa1ki Republiki, Veliki Britaniji, Nizozemski, Franciji in \xc5\xa1e okoli trideset dr\xc5\xbeavah po vsem svetu. Svetovna prvenstva so vsake dve leti, zadnje prvenstvo je bilo leta 2008 v Durbanu v Ju\xc5\xbenoafri\xc5\xa1ki Republiki. Aktualni svetovni prvaki pri mo\xc5\xa1kih so Francozi, pri \xc5\xbeenskah pa Avstralke. Vsaki dve leti se odvija tudi evropsko prvenstvo, ki je bilo leta 1999 organizirano v Kranju. Leta 2005 je EP potekalo v Marseillu. Slovenska reprezentanca je osvojila \xc4\x8detrto mesto, aktualni evropski prvaki pa so Nizozemci. Poleg tega je vsako leto organizirano tudi evropsko klubsko prvenstvo, ki je bilo leta 2007 v Kranju.\n_START_SECTION_\nOprema in pravila igre\n_START_PARAGRAPH_\nVsak igralec ima masko, dihalko, plavutke, za\xc5\xa1\xc4\x8ditno rokavico in kapo za vaterpolo za la\xc5\xbeje lo\xc4\x8devanje ekip. Palice oz. pusherji so lahko narejene doma ali kupljene, dolge morajo biti najve\xc4\x8d 30 cm in \xc5\xa1iroke najve\xc4\x8d 10\xc2\xa0cm, morajo biti iz materiala, ki plava na vodi (les, plastika) in so obarvane v belo oz. \xc4\x8drno barvo, za la\xc5\xbeje lo\xc4\x8devanje igralcev pod vodo. Za\xc5\xa1\xc4\x8ditne rokavice so po navadi izdelane doma. Igri\xc5\xa1\xc4\x8de je veliko 25\xc3\x9715 m in globoko dva metra ali ve\xc4\x8d. Na vsaki strani je tri metre dolg kovinski gol (\xc5\xbeleb), v katerega je potrebno spraviti pak. Pak je izdelan iz svinca in plastike, velik je 3x8 cm in te\xc5\xbeak okoli 1,3 kg._NEWLINE_Vsaka ekipa ima \xc5\xa1est igralcev v vodi in do \xc5\xa1tiri menjave, ki \xc4\x8dakajo na robu bazena. Menjava igralcev se lahko opravlja v vsakem trenutku igre, vendar mora igralec, ki odhaja iz igre povsem zapustiti vodo, preden ga lahko nadomesti nov._NEWLINE_Igra se za\xc4\x8dne tako, da vsaka ekipa na svoji strani bazena \xc4\x8daka na za\xc4\x8detni signal, pak pa je na dnu bazena na sredini igri\xc5\xa1\xc4\x8da. Na znak se obe ekipi po\xc5\xbeeneta in sku\xc5\xa1ata priti do paka pred nasprotno ekipo. Med igro se lahko igralci paka dotaknejo le s palico, s katero vodijo pak po dnu bazena oziroma ga z mo\xc4\x8dnim sunkom vzdignejo z dna in podajo soigralcu. Igra ni kontaktna, kar pomeni, da ni dovoljeno oviranje nasprotnih igralcev._NEWLINE_Sodniki so trije: dva v vodi, ki spremljata dogajanje in eden na robu bazena, ki daje zvo\xc4\x8dne signale. Za manj\xc5\xa1e prekr\xc5\xa1ke lahko sodnik dosodi ti. prednostni pak, za te\xc5\xbeje pa tudi izklju\xc4\x8di igralca za dolo\xc4\x8den \xc4\x8das ali do konca igre.\n_START_SECTION_\nSlovenija\n_START_PARAGRAPH_\nV Sloveniji se priljubljenost podvodnega hokeja iz leta v leto pove\xc4\x8duje. Trenutno so aktivni trije klubi podvodnega hokeja: ph Ljubljana, ki ima tri ekipe, ter ph Kranj in ph Velenje vsak s po eno ekipo. Vsako leto poteka dr\xc5\xbeavno prvenstvo, ter nekaj mednarodnih turnirjev, med drugim tudi turnirjev Alpske lige v Kranju in Ljubljani z zelo dobro mednarodno udele\xc5\xbebo. Aktiven je tudi forum o podvodnem hokeju v sloven\xc5\xa1\xc4\x8dini, kjer potekajo pogovori o igri, taktiki in vsem ostalem, kar je povezano s podvodnim hokejem.'